(3)

L-Artikolu 10 huwa emendat kif ġej: (a) jitħassar il-paragrafu 2a; (b) il-paragrafu 4 huwa emendat kif ġej: (i) l-ewwel subparagrafu huwa emendat kif ġej: — il-punt (d) huwa sostitwit b’dan li ġej: “(d) proċedimenti ġudizzjarji li jikkonċernaw l-applikazzjoni tal-Artikolu 9 ta’ dan ir-Regolament għar-rotot meta jkunu ġew imposti obbligi ta’ servizz pubbliku skont l-Artikolu 4 tar-Regolament (KEE) Nru 2408/92 li jirriżultaw fis-sospensjoni temporanja tal-operat ta’ dawk ir-rotot.”; — jitħassar il-punt (e); (ii) jitħassru t-tieni, it-tielet, ir-raba’ u l-ħames subparagrafi; (iii) jinżdied is-subparagrafu li ġej: “Meta l-impatt tal-gwerra ta’ aggressjoni tar-Russja kontra l-Ukrajna u l-qerda ta’ infrastruttura kritika jaffettwaw il-kapaċità li jiġu pprovduti servizzi tal-ajru, kif ukoll id-domanda għal servizzi tal-ajru, il-koordinaturi għandhom japplikaw l-ewwel subparagrafu, il-punt (a), għar-rotot bejn l-Unjoni u l-Ukrajna għall-perjodu tal-għeluq tal-ispazju tal-ajru jew għall-għeluq tal-ajruporti, skont liema jseħħ l-aħħar, u perjodu addizzjonali ta’ 16-il ġimgħa. Il-koordinatur għandu jgħarraf lill-Kummissjoni bid-data tal-bidu u d-data tat-tmiem tal-perjodu ta’ 16-il ġimgħa”; (c) jiddaħħlu l-paragrafi li ġejjin: “4a. Barra minn hekk, matul il-perjodu mit-30 ta’ Ottubru 2022 sat-28 ta’ Ottubru 2023, in-nuqqas ta’ użu ta’ slot jista’ jiġi ġġustifikat ukoll bl-introduzzjoni, mill-awtoritajiet pubbliċi, ta’ restrizzjonijiet maħsuba biex jindirizzaw kull sitwazzjoni epidemjoloġika maġġuri, diżastru naturali jew taqlib politiku f’tarf tar-rotta li għaliha s-slot inkwistjoni jkun ġie operat jew kien ippjanat li jiġi operat, dment li dawk ir-restrizzjonijiet iħallu impatt sinifikanti fuq il-possibbiltà tal-ivvjaġġar jew fuq id-domanda għall-ivjaġġar, u li, fir-rotot ikkonċernati, ir-restrizzjonijiet iwasslu għal waħda mis-sitwazzjonijiet li ġejjin: (a) għeluq parzjali jew sħiħ tal-fruntiera, tal-ajruport jew tal-ispazju tal-ajru tul parti sostanzjali tal-perjodu ta’ skedar rilevanti; (b) xkiel serju għall-kapaċità tal-passiġġieri li jivvjaġġaw ma’ kwalunkwe trasportatur f’dik ir-rotta diretta matul parti sostanzjali tal-perjodu ta’ skedar rilevanti, pereżempju, meta l-impediment ikun relatat ma’ xi waħda mir-raġunijiet li ġejjin: — ir-restrizzjonijiet fuq l-ivvjaġġar abbażi tan-nazzjonalità jew tal-post ta’ residenza, il-projbizzjoni ta’ kull vjaġġ ħlief dak essenzjali, jew il-projbizzjonijiet fuq it-titjiriet minn jew lejn ċerti pajjiżi jew żoni ġeografiċi, — ir-restrizzjonijiet fuq il-moviment, jew miżuri ta’ kwarantina jew iżolament, fil-pajjiż jew fir-reġjun tal-ajruport tad-destinazzjoni (inkluż punti intermedji), dment li l-kwarantina ma tkunx tista’ tiġi evitata permezz ta’ test negattiv, prova ta’ fejqan jew prova tat-tilqim rikonoxxuti mill-Unjoni, — ir-restrizzjonijiet fuq id-disponibbiltà ta’ servizzi essenzjali li jappoġġaw direttament l-operat tas-servizz tal-ajru, inkluż l-għeluq tas-servizzi tal-ospitalità u pubbliċi, inkluż it-trasport, li jikkawża tnaqqis serju fid-domanda f’wieħed mit-truf tar-rotta, — il-limitazzjonijiet fuq l-għadd ta’ passiġġieri għal kull titjira u frekwenzi għal kull trasportatur tal-ajru li jikkawżaw tnaqqis serju fid-domanda f’wieħed mit-truf tar-rotta; (c) ir-restrizzjonijiet fuq il-movimenti tal-ekwipaġġ tal-linji tal-ajru li jfixklu b’mod sinifikanti l-operat tas-servizzi tal-ajru minn jew lejn l-ajruporti servuti, inkluż projbizzjonijiet għal għarrieda fuq id-dħul jew il-waqfien mhux mistenni tal-ekwipaġġ minħabba miżuri ta’ kwarantina, sakemm il-kwarantina ma tkunx tista’ tinqabeż permezz ta’ test negattiv, prova ta’ fejqan jew prova tat-tilqim rikonoxxuti mill-Unjoni. Dan il-paragrafu għandu japplika għall-perjodu li fih japplikaw ir-restrizzjonijiet imsemmija fl-ewwel subparagrafu u għal perjodu sa sitt ġimgħat addizzjonali, soġġett għat-tielet u r-raba’ subparagrafi. Madankollu, meta dawk ir-restrizzjonijiet ma jibqgħux japplikaw anqas minn sitt ġimgħat qabel it-tmiem tal-perjodu ta’ skedar, dan il-paragrafu għandu japplika għall-bqija tal-perjodu ta’ sitt ġimgħat biss meta s-slots fil-perjodu ta’ skedar sussegwenti jintużaw għall-istess rotta. Dan il-paragrafu għandu japplika biss għas-slots użati għar-rotot li għalihom kienu diġà ntużaw qabel il-pubblikazzjoni tar-restrizzjonijiet imsemmija fl-ewwel subparagrafu. Dan il-paragrafu għandu jieqaf japplika meta t-trasportatur tal-ajru, li juża s-slots inkwistjoni, jibdel rotta li ma tkunx affettwata mir-restrizzjonijiet imsemmija fl-ewwel subparagrafu. Meta maġġoranza ta’ Stati Membri li jirrappreżentaw mill-inqas 50 % tal-popolazzjoni tal-Unjoni japplikaw ir-restrizzjonijiet imsemmija fl-ewwel subparagrafu li jkollhom impatt sinifikanti fuq il-possibbiltà tal-ivvjaġġar jew fuq id-domanda għall-ivjaġġar u li jwasslu għal kwalunkwe waħda mis-sitwazzjonijiet imsemmija fil-punti (a) sa (c) tal-ewwel subparagrafu, kull koordinatur jista’, wara deċiżjoni unanima mill-koordinaturi tal-ajruporti kkoordinati kollha tal-Komunità sabiex in-nuqqas ta’ użu ta’ slots ikun iġġustifikat b’mod ġenerali u n-notifika tiegħu minnhom lill-Kummissjoni u lill-Istati Membri, japplika dan il-paragrafu għas-slots kollha miżmuma f’tali ajruporti għat-tul tar-restrizzjonijiet li jkunu fis-seħħ u sa sitt ġimgħat addizzjonali, dment li dawk ir-restrizzjonijiet jaffettwaw għadd sinifikanti ta’ rotot lejn jew minn ajruport Komunitarju, u b’hekk jagħmlu t-traffiku tal-ajru fl-Unjoni fil-parti l-kbira mhux vijabbli jew iwasslu għal kundizzjonijiet mhux ekwivalenti. 4b. Meta n-nuqqas ta’ użu ta’ slot ikun iġġustifikat mir-restrizzjonijiet imsemmija fil-paragrafu 4 jew 4a, il-koordinaturi għandhom iqisu li s-slot ġie operat fis-serje tas-slots ikkonċernati. 4c. It-trasportaturi tal-ajru li l-operat tagħhom huwa mxekkel minn miżuri restrittivi adottati skont l-Artikolu 29 tat-Trattat dwar l-Unjoni Ewropea (TUE) jew l-Artikolu 215 tat-Trattat dwar il-Funzjonament tal-Unjoni Ewropea (TFUE), inklużi dawk fis-seħħ fis-26 ta’ Ottubru 2022 u t-trasportaturi tal-ajru soġġetti għal projbizzjoni fuq l-operat fl-Unjoni li huma elenkati fl-Anness A jew B tar-Regolament tal-Kummissjoni (KE) Nru 474/2006 (*1) ma għandhomx ikunu intitolati li jinvokaw ġustifikazzjoni għan-nuqqas ta’ użu tas-slots skont il-paragrafi 4 u 4a ta’ dan l-Artikolu. Madankollu, b’deroga mill-ewwel subparagrafu, meta tali trasportaturi tal-ajru jitħallew joperaw inġenji tal-ajru mikrija bl-ekwipaġġ ta’ trasportatur tal-ajru li l-operat tiegħu ma jkunx imfixkel minn tali miżuri restrittivi u li ma jkunx soġġett għal tali projbizzjoni fuq l-operat, huma jistgħu jinvokaw ġustifikazzjoni għan-nuqqas ta’ użu tas-slots skont il-paragrafi 4 u 4a, dment li jkun hemm konformità mar-regoli tas-sikurezza applikabbli fl-Unjoni. 4d. Il-koordinaturi għandhom jiskambjaw regolarment l-aqwa prattiki dwar l-implimentazzjoni tal-paragrafi 4 u 4a bil-għan li jiżguraw applikazzjoni koerenti u konsistenti madwar l-Unjoni. Il-koordinaturi għandhom jippubblikaw u jaġġornaw regolarment il-lista tad-destinazzjonijiet li għalihom japplikaw il-paragrafi 4 u 4a. (*1) Ir-Regolament tal-Kummissjoni (KE) Nru 474/2006 tat-22 ta’ Marzu 2006 li jistabbilixxi l-lista Komunitarja ta’ trasportaturi tal-ajru li huma soġġetti għal projbizzjoni fuq l-operat fil-Komunità skont il-Kapitolu II tar-Regolament (KE) Nru 2111/2005 tal-Parlament Ewropew u tal-Kunsill (ĠU L 84, 23.3.2006, p. 14).”;" (d) il-paragrafu 5 huwa sostitwit b’dan li ġej: “5. Fuq it-talba ta’ Stat Membru jew bl-inizjattiva tagħha stess, il-Kummissjoni għandha teżamina l-applikazzjoni tal-paragrafi 4 u 4a mill-koordinatur ta’ ajruport li jaqa’ fil-kamp ta’ applikazzjoni ta’ dan ir-Regolament.”;